ถนนข้าวสารวิตกนักท่องเที่ยวลดหลังสงกรานต์
ผู้ประกอบการถนนข้าวสารกังวลใจนักท่องเที่ยวชาวต่างชาติลดหลังผ่านพ้นสงกรานต์
17 เม.ย. 2553

ผู้ประกอบการถนนข้าวสารกังวลใจนักท่องเที่ยวชาวต่างชาติลดหลังผ่านพ้นสงกรานต์
นายประสิทธ์  สิงห์ดำรงค์ นายกสมาคมผู้ประกอบการธุรกิจถนนข้าวสาร กล่าวว่า จากการจัดงานสงกรานต์ครั้งนี้นับว่าผ่านไปได้ดี แม้ว่าจะไม่ได้ยอดนักท่องเที่ยวเป็นไปตามเป้าที่ตั้งไว้ คือ มียอดนักท่องเที่ยวที่เข้ามาเล่นน้ำสงกรานต์เพิ่มขึ้นร้อยละ 50 จากเดิมยอดนักท่องเที่ยวลดลงเหลือเพียงร้อยละ 10 จากปัญหาความขัดแย้งทางการเมือง รวมยอดการจัดงานทั้ง 4 วัน พบว่า มีนักท่องเที่ยวเข้ามาเล่นน้ำสงกรานต์ประมาณ 200,000 คน ทำให้มีเงินสะพัดประมาณ 100 ล้านบาท ถือว่าเป็นตัวเลขที่น้อยกว่าช่วง 2 – 3 ปีก่อนหน้านี้ แต่ดีกว่าปี 2552 ที่ผ่านมา
นายกสมาคมผู้ประกอบการธุรกิจถนนข้าวสาร กล่าวด้วยว่า ผู้ประกอบการย่านถนนข้าวสารส่วนใหญ่ยังมีความกังวลว่า ยอดนักท่องเที่ยวที่เพิ่มขึ้นนั้น อาจเป็นแค่ช่วงที่มีเทศกาลเท่านั้น เพราะนักท่องเที่ยวส่วนใหญ่ไม่มั่นใจสถานการณ์การเมืองไทย และขอดูสถานการณ์การเมืองไทยก่อนว่าจะตัดสินใจกลับมาท่องเที่ยวในไทยอีกหรือไม่